I. Radičová, poslankyňa: (2008-11-25):
Ak dovolíte, nebudem opakovať široko základný problém, ale jednoducho rozdelenie príspevku, rôzneho príspevku podľa toho, kam pracujúca matka umiestni dieťa, nepovažujem za napĺňanie rovnosti príležitostí, princípu rovnosti príležitostí a považujem to za diskriminačné. Jednoducho sú rodiny, ktoré inú voľbu, ako zabezpečiť si individuálnu starostlivosť, nemajú. Pri najlepšej vôli. Mohla by som vymenovať takýchto prípadov ix, kde umiestnenie do inštitucionálnej starostlivosti dieťaťa jednoducho nie je z rôznych dôvodov, či už choroby, alebo zdravotného stavu, možné. Plne súhlasím, že primárnou starostlivosťou o dieťa má byť rodinná starostlivosť, a teda starostlivosť rodičov, prípadne starých rodičov. Ale veď i rodičov za starostlivosť o deti a výchovu podporujeme, lebo je to verejný záujem. Finančne ich podporujeme. Rovnako nevidím preto dôvod, aby sme finančne nepodporili starých rodičov. Je to úplne ten istý princíp. A navyše zdá sa mi trošku absurdné, aby sme inak odmeňovali starého rodiča, ak je iba starým rodičom, a starého rodiča, ak sa stane živnostníkom. Tam už vôbec potom ten princíp primárnej starostlivosti rodičov či starých rodičov o svoje deti či vnúčatá považujem za nepochopiteľný. Preto si dovolím navrhnúť nasledujúce pozmeňujúce návrhy: 1. V čl. I § 5 ods. 1 písm. b) sa slová „25 %“ nahrádzajú „100 %“. Odôvodnenie: Navrhuje sa odstrániť diskrimináciu rodinnej starostlivosti o dieťa v porovnaní s inštitucionálnou starostlivosťou. Podľa vládneho návrhu by totiž rodič, ktorý zabezpečí starostlivosť o dieťa rodinným príslušníkom alebo inou osobou, dostal len štvrtinový príspevok v porovnaní s príspevkom, ktorý by dostal, ak by zabezpečil inštitucionálnu starostlivosť o dieťa. V niektorých prípadoch však rodičia ani pri najlepšej vôli nemôžu dať dieťa do zariadenia z dôvodu choroby alebo zdravotného stavu dieťaťa. 2. V čl. II sa vypúšťa bod 1. Nasledujúce novelizačné body sa prečíslujú. Odôvodnenie: Navrhuje sa vypustiť zákaz vykonávania zárobkovej činnosti počas poberania rodičovského príspevku, čím sa rodičom umožňuje vybrať si, či budú poberať rodičovský príspevok alebo príspevok na starostlivosť o dieťa. Návrh zákona vo vládou predloženej podobe totiž znevýhodňuje niektoré rodiny s deťmi v porovnaní so súčasným stavom. Možnosť výberu by tento problém odstránila. 3. V čl. II druhý bod sa v § 3 ods. 3 dopĺňa písmenom f), ktoré znie: „f) rodič počas vykonávania zárobkovej činnosti zabezpečí riadnu starostlivosť o dieťa druhým rodičom dieťaťa alebo inou plnoletou fyzickou osobou podľa osobitného predpisu“. Odôvodnenie: Navrhuje sa umožniť rodičom poberajúcim rodičovský príspevok, aby mohli popri vykonávaní pracovnej činnosti zabezpečiť starostlivosť o dieťa spôsobom, ktorý bude najvhodnejší pre ich rodinnú situáciu. Pozmeňujúci návrh v štvrtom bode spoločnej správy dáva túto možnosť rodičom, ktorí pracujú na dohodu. Rovnakú možnosť by však mali mať aj rodičia, ktorí pracujú na polovičné úväzky alebo pracujú z domu ako samostatne zárobkovo činné osoby. Zriedkavé nie je ani to, že sa dvaja rodičia pracujúci na plný úväzok, napríklad v prevádzke na zmeny, pri dieťati striedajú. Preto je potrebné rodičom umožniť, aby podľa svojho najlepšieho uváženia zabezpečili starostlivosť o dieťa počas práce. Toľko z pozmeňujúcich návrhov. Dovoľte mi ešte pár poznámok. I v dôsledku nového Zákonníka práce, kedy fixné určenie zmennosti sa nahradilo povinným cyklickým striedaním v zmenách, navštívila som niekoľko podnikov a firiem v ostatnom období. Práve tým, že žena musí robiť na dvoj- či trojzmennú prevádzku a nemôže mať fixne len pracovnú dobu napríklad cez deň, čo jej potom umožňovalo starať sa o dieťa, v mnohých rodinách natoľko skomplikovalo situáciu, že naozaj riešenie, ktoré momentálne majú, je spomínané striedanie sa dvoch zamestnaných rodičov pri starostlivosti o svoje dieťa či deti. Naozaj je to spôsobené i dopadom nového Zákonníka práce, preto ja vítam v spoločnej správe rozšírenie o prácu na dohodu, kedy je možné o takúto podporu požiadať, ale dnes už to zďaleka nie je len práca na dohodu, ktorú využívajú pracujúci rodičia popri starostlivosti o dieťa, keď sú na materskej, prípadne rodičovskom voľne. A čo sa týka pozmeňujúceho návrhu na možnosť voľby, áno, to je dobrý princíp. Voľba je vždy dobrý princíp, pretože rodič najlepšie vie, čo je pre neho samého a jeho dieťa najvhodnejšie. Ale predložená novela zákona túto voľbu umožňuje len tým rodičom, ktorí už v systéme sú. Ja sa obraciam na plénum, aby sme túto možnosť voľby rozšírili i pre tých, ktorí ako noví budú vstupovať do systému, pretože pre veľkú, pre istú časť rodičov naozaj dnes existujúci systém rodičovského príspevku by bol výhodnejší. Takže len odporúčam to neriešiť v prechodnom ustanovení pre dnes už zaradených ľudí do systému, ale aj tých, ktorých sa to bude týkať v budúcnosti. Obraciam sa na vás, vážené poslankyne, vážení poslanci, o podporu týchto pozmeňujúcich návrhov. Ďakujem pekne.